Apie įtaką
Veiksmažodis įtakoti padarytas iš abstraktaus žodžio įtaka. Tačiau kaip nėra iš įmokos padaryto žodžio įmokoti ar įžvalgoti iš įžvalgos, taip negali būti ir įtakoti. 
Atsižvelgdami į stilių ir kontekstą jį keiskime žodžiais lemti, atsiliepti, paveikti, veikti, formuoti, taip pat junginiais daryti įtaką, turėti įtaką ar įtakos. Dar galėtų būti vartojamas knygiškesnis daryti poveikį arba vaizdingesnis palikti pėdsaką.
Pavyzdžiui:  
Depresija gali lemti širdies ligas, o ne įtakoti jų atsiradimą.
Prezidentas galėtų ne aktyviau įtakoti Vyriausybės programą, o jai daryti įtaką ar poveikį.
Efektyvi pamoka − priemonė mokinių motyvacijai formuoti, o ne įtakoti.
Už negyvą „Visi galime įtakoti savo sveikatos būklę“ daug gražiau ir gyviau skamba „Sveikata priklauso nuo mūsų pačių“ ar „Visi galime rūpintis savo sveikata“.
Net iš šių kelių pateiktų sakinių matyti, kad veiksmažodis įtakoti ne tik stumia iš vartosenos gyvesnius lietuviškus raiškos būdus, bet ir griozdišką padaro visą sakinį. 

